b'\n_START_ARTICLE_\nKobranka\n_START_SECTION_\nTelesne zna\xc4\x8dilnosti\n_START_PARAGRAPH_\nKobranka je nestrupena ka\xc4\x8da, katere dol\xc5\xbeina zna\xc5\xa1a do okoli 100\xc2\xa0cm, vendar pa so bili tudi pri nas najdeni \xc5\xbee ve\xc4\x8dji osebki. To ka\xc4\x8do prepoznamo po zna\xc4\x8dilnem vzorcu, ki je podoben poljem na \xc5\xa1ahovnici. Barva ko\xc5\xbee variira od sive, olivno zelene pa tja do umazano rjave, po spodnjem delu pa je rumenkasta, s \xc4\x8drnimi pre\xc4\x8dnimi lisami, marmornat vzorec. Kadar se po\xc4\x8duti ogro\xc5\xbeeno, uporabi zna\xc4\x8dilnosti strupenih ka\xc4\x8d ter za\xc4\x8dne glasno sikati, pripravljena da bo ugriznila. Ker pa je ne\xc5\xa1kodljiva, ji to ne pomaga dosti. Zato za\xc4\x8dne izpu\xc5\xa1\xc4\x8dati smrdljivo teko\xc4\x8dino (iz kloake) in se naredi mrtvo.\n_START_SECTION_\n\xc5\xbdivljenjski prostor\n_START_PARAGRAPH_\nKobranko najdemo predvsem ob sladkih vodah, v\xc4\x8dasih pa tudi ob delno slanih. Nahaja se predvsem ob ribnikih, oz. ni\xc5\xbejih in mirnih vodah z bogato obre\xc5\xbeno vegetacijo. Ve\xc4\x8dino dneva pre\xc5\xbeivi skrita na drevesnih vejah, kadar pa ji grozi nevarnost ali se nameni loviti, se spusti v vodo. Raz\xc5\xa1irjena je povsod po jugovzhodni Evropi, vse do Kaspijskega jezera. Najdemo jo tudi v Sloveniji.'